Edustaja-aloite 3/2017 kirkolliskokoukselle

Asianro DKIR/380/00.01.03/2017

**SEURAKUNTIEN KIINTEISTÖMENOJEN SAAMINEN HALLINTAAN**

Esitän, että kirkolliskokous ryhtyy toimenpiteisiin seurakuntien kiinteistömenojen saamiseksi hallintaan.

Aloitteen perustelut:

Kirkollisveroa maksavan seurakuntalaisen näkökulmasta on hälyttävä tieto, että neljäsosa seurakunnan jäsenmaksusta menee ”seiniin”. Tässä ollaan kriisirajalla, jonka ylittyminen on voitava estää. Kiinteistömenojen kasvu uhkaa jo seurakunnallisen toiminnan resursseja. Tarvitsemme uusia avauksia. Kirkon tulevaisuuskomitean mietinnössä viitataan mm. kiinteistönhoitoyhtiöiden perustamiseen ja sakraalitilojen entistä monipuolisempaan käyttöön. Kirkkorakennusten tilanne maaseudulla ja kaupungeissa on kuitenkin erilainen. Maaseudulla on suuria kirkkorakennuksia, joita talvisaikaan ei saada lämpimiksi.

Tulevaisuuskomitean ajatus kirkkorakennusten monipuolisesta käytettävyydestä on hyvä mutta myös ongelmallinen. Useissa maaseutupitäjissä taajamat ovat lisäksi nykyisin muualla kuin kirkkorakennuksen ympärillä.

Seurakunnilla on leirikeskuksia, joissa yöpyminen on kielletty kosteusvaurioiden takia. Ylivoimainen enemmistö seurakuntien rakennuksista on muita kuin kirkkoja. Voisiko asiassa edetä tulevaisuuskomitean mietinnössä hahmoteltuun tapaan ja tehdä taloudenhoidossa ero kirkkojen ja muiden kiinteistöjen hoidon rahoituksessa?

Kiinteistöjen hallinnan ongelma on, että seurakunnissa ei ole alan asiantuntijoita. Seurakuntayhtymissä voi olla rakennusmestari tai vastaava. Suurimmassa osassa seurakuntia rakennusalan asiantuntemusta ei ole. Kiinteistöjen myyntipäätöksiä on vaikea saada aikaan ja päätöksen jälkeen esimerkiksi vanhan kirkon tai seurakuntatalon myyminen on erittäin vaikeaa.

Suomen kirkon seurakuntien hoidossa arvioidaan olevan yli 6 000 rakennusta. Seurakuntien yhteenlasketut kiinteistömenot ovat vuosittain noin 25 % käyttötalousmenoista. Käynnissä oleva kiinteistöhallintajärjestelmän luominen on hyvä avaus aloitteen suuntaan. Tarvitsemme nyt kokonaisnäkemystä seurakuntien kiinteistömassan hallintaan.

30.3.2017

Matti Perälä

Kirkolliskokousedustaja